KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2023. december 13 –i ülésére)

TÁRGY: 
AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY FELADATAINAK ÉS LÉTSZÁMÁNAK BŐVÍTÉSE
A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94.§ (2a) bekezdése szerint a polgármesteri hivatalt működtető önkormányzat köteles gyermekjóléti szolgálatot, a Gyvt. 94.§ (4) bekezdése alapján pedig a járásszékhely település köteles gyermekjóléti központot is működtetni. 

Kiskőrösön a család-és gyermekjóléti központ az Egészségügyi, Gyermekjóléti és Szociális Intézmény szervezeti és szakmai szempontból önálló intézményegységeként működik, a család-és gyermekjóléti szolgálat feladatait pedig – a Gyvt. 96.§ (1) bekezdésére tekintettel - 2016. január 1. napjától a Képviselő-testület 125/2015. sz. határozata szerint a Sorsfordító Szolgáltató Központ (6200 Kiskőrös, Rákóczi Ferenc utca 12.) biztosítja Kiskőrös Város Önkormányzatával kötött 1454-2/2018. számú ellátási szerződés ( a továbbiakban ellátási szerződés) alapján. 

A család- és gyermekjóléti szolgáltatás a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, az életvezetési képesség megőrzése, valamint a gyermek testi, lelki egészségének, családban történő nevelésének elősegítése, a gyermek veszélyeztetettségének megelőzése és a kialakult veszélyeztetettség megszüntetése céljából nyújtott szolgáltatás.

A család- és gyermekjóléti szolgáltatás a feladatait tájékoztatás nyújtásával, szociális segítőmunkával, esetkezeléssel, valamint más személy, illetve szervezet által nyújtott szolgáltatások, ellátások közvetítésével látja el.
Bár a Gyvt. 96.§ (1) bekezdése lehetőséget ad az önkormányzatnak arra továbbra is, hogy más szervvel, személlyel kötött ellátási szerződés útján is biztosíthatja a Gyvt-ben meghatározott személyes gondoskodást nyújtó gyermekjóléti alapellátást, a család-és gyermekjóléti szolgálat és a család-és gyermekjóléti központ feladatai, célcsoportjai szinte azonosak, ezért célszerűbb egy intézmény keretein belül biztosítani mindkét feladatellátást. Ezt támasztja alá az is, hogy országos viszonylatban Kiskőrös egyedüli olyan járásszékhely település, ahol a család-és gyermekjóléti szolgálat és a család-és gyermekjóléti központ működtetését nem egy fenntartó látja el.

Fentiekre, valamint az ellátási szerződés 17. pontjára tekintettel kezdeményeztük a Sorsfordító Szolgáltató Központnál a család- és gyermekjóléti szolgáltatás biztosítására kötött ellátási szerződés, 2024. április 30. napjával, közös megegyezéssel történő megszüntetését. Mészáros Kornél a Sorsfordító Szolgáltató Központ képviselője az ellátási szerződés közös megegyezéssel történő megszüntetésével egyetértett.
Az ellátási szerződés megszüntetését követően 2024. május 1. napjától a család-és gyermekjóléti szolgálat az Egészségügy, Gyermekjóléti és Szociális Intézmény szervezeti és szakmai tekintetben önálló intézményegységeként működne. 
A személyes gondoskodást nyújtó szociális intézmények szakmai feladatairól és működésiük feltételeiről szóló 1/2000.(I.7.) SzCsM rendelet (a továbbiakban: SzCsM. rendelet) 4.§ (2) bekezdése szerint családsegítés és gyermekjóléti szolgáltatás esetében ki kell alakítani
a) legalább egy olyan helyiséget, ahol csak a szolgáltatást nyújtó szakember és a segítséget igénylő személy, család vagy csoport tartózkodik, és folyamatosan biztosítottak a bizalmas beszélgetés körülményei, 

b) várakozóhelyiséget, 

c) az adminisztrációs és ügyintézési tevékenységhez külön helyiséget, ha több munkatársat foglalkoztatnak, és nem áll valamennyi munkatárs számára önálló helyiség rendelkezésre. 

A jogszabálynak megfelelő helyiségek az Egészségügyi, Gyermekjóléti és Szociális Intézmény Kiskőrös, Árpád utca 8. szám alatti székhelyén rendelkezésre állnak.
A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet (a továbbiakban: NM rendelet) 1. számú melléklete szerint család és gyermekjóléti szolgálat esetén 4000 lakosságszámra vetítve 1 fő családsegítőt kell alkalmazni. Ez Kiskőrös 13.831 fő lakosságszámára tekintettel azt jelenti, hogy 3,5 fő szükséges a feladatellátáshoz.
Az SzCsM rendelet 6.§ (1) bekezdés c) pontja szerint a családsegítés és gyermekjóléti szolgáltatás esetében a családsegítők 100 %-nak szakképzettnek kell lennie, az NM. rendelet 2. melléklet II./1.pontja szerinti felsőfokú képesítéssel kell rendelkezniük.
Az Egészségügyi, Gyermekjóléti és Szociális Intézmény létszámkerete fentiekre tekintettel 2024. május 1. napjától 68,75 fő.
Az Egészségügyi, Gyermekjóléti és Szociális Intézmény alapító okiratában a költségvetési szerv alaptevékenységei között már szerepelnek a család és gyermekjóléti szolgáltatások, ezért az alapító okiratot módosítani nem kell.
A család és gyermekjóléti szolgálat a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X. 24.) Korm. rendelet szerinti szolgáltatói nyilvántartásba történő bejegyzés véglegessé válásának időpontjától kezdődően működtethető. 
A fentiek alapján javaslom, hogy a Képviselő-testület a határozat-tervezet szerint döntsön. 
Kiskőrös, 2023. december 08.

             
                                                                        Domonyi László s.k.,
             
             
                                                                 polgármester
HATÁROZAT-TERVEZET

A Képviselő-testület 

1. egyetért azzal, hogy Kiskőrös Város Önkormányzata és a Sorsfordító Szolgáltató Központ (székhelye: 6200 Kiskőrös, Rákóczi Ferenc utca 12.) között 2018. február 22. napján a család-és gyermekjóléti szolgálat feladatainak ellátására létrejött, 1454-2/2018. számú ellátási szerződés 2024. április 30-ai határnappal, közös megegyezéssel megszüntetésre kerüljön.
2. felhatalmazza a polgármestert a határozat melléklete szerinti szerződés aláírására.

Felelős: 
polgármester
Határidő: 
azonnal
3. egyetért azzal, hogy 2024. május 1. napjától a család-és gyermekjóléti szolgálat az Egészségügyi, Gyermekjóléti és Szociális Intézmény (6200 Kiskőrös, Árpád utca 8.) szervezeti és szakmai szempontból önálló intézményegységeként működik. Az intézmény létszámkerete 2024. május 1. napjától 68,75 fő. 
4. felkéri az intézmény vezetőjét, hogy a feladatbővüléssel és a létszámnövekedéssel kapcsolatos működés engedélyezési, munkáltatói és egyéb intézkedéseket tegye meg. 

5. felkéri a polgármestert, hogy az önkormányzat 2024. évi költségvetési rendeletének módosítását a fentieknek megfelelően nyújtsa be. 

Felelős: 
polgármester, 
Egészségügyi, Gyermekjóléti és Szociális Intézmény vezetője

Határidő:
azonnal, ill. 2024. május 1.
